Interiectio
Interiectio est pars orationis 'significans mentis affectum voce incondita', ut dicit Donatus. Quam Isidorus explicat 'interiectionem esse vocatam, quia sermonibus interiectam, id est interpositam. […] Quas voces quarumcumque linguarum proprias esse nec in aliam linguam facile transferri.' Exempla quaedam ab utroque auctore data: vah vel euax dicitur ab exsultante, ei vel attat a timente, papae ab admirante, hem ab irascente, heu a dolente.